ચંપકે તરત ‘ઘાટલોડિયા ઘોસ્ટબસ્ટર’માં મેસેજ નાખ્યો, ‘આતંકવાદી જીજ્ઞેશનો પ્લાન આપણે ત્યાં બોમ્બવાળી કરવાનો છે. બધાએ એલર્ટ રહેવું. અજાણી ચીજવસ્તુઓને અડવું નહી અને એરિયામાં શંકાસ્પદ માણસ દેખાય તો બધાએ ભેગા મળીને તૂટી પડવું.’ જવાબમાં ગ્રુપમાં એક જણે તો એમ પણ લખ્યું, ‘થેંક્સ ચંપક, તુ ના હોત તો અમારું શું થતું યાર.’ ફુલાયેલા ચંપકે જાતે જ પોતાનું પ્રમોશન મેજરમાંથી કમાન્ડર-ઇન-ચીફ તરીકે કરી દીધું. એ હજુ તો ‘પરમાણુ બોમ્બ ફોડીને પાકિસ્તાનને પતાવી દેવું જોઈએ’ એવું ગ્રુપમાં લખવા જતો હતો ત્યાં ફરી ટીવી સ્ક્રીન પર બ્રેકિંગ ન્યૂઝના ચમકારા થવા લાગ્યા. ‘ભારતીય આર્મીએ જીજ્ઞેશ પંચાલને છોડી મૂક્યો, જીજ્ઞેશ આવતીકાલ સુધીમાં અમદાવાદ પરત ફરશે એવી શક્યતા’. થોડીવાર પછી આર્મીના પ્રવક્તા સદેહે ટીવી પર આવીને બોલ્યા, ‘અમદાવાદનો વેપારી જીજ્ઞેશ પંચાલ બારામુલામાં ISIબ્રાન્ડની હળદરનો સોદો કરવા માટે આવ્યો હતો. શંકાસ્પદ વર્તણૂકને કારણે પૂછપરછ કરતા એ બીકનો માર્યો ISI એટલું જ બોલી શક્યો એટલે પોલીસે પકડીને અમને સોંપી દીધો હતો. પૂછપરછ બાદ અમે તેને છોડી મૂક્યો છે.’